BESLUTNING [1] om Sudan

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om situationen i Sudan,

A. der henviser til, at den borgerkrig, som nu har sønderrevet Sudan i over tolv år, og som navnlig berører den sydlige del af landet, fortsat forårsager enorme menneskelige lidelser, udbredelse af hungersnøden og en til stadighed voksende strøm af flygtninge og ødelæggelse af de sociale og økonomiske strukturer,

B. der er dybt bekymret over den sudanske regerings stædighed med hensyn til at søge en militær løsning på problemet i det sydlige Sudan gennem de angreb, den har rettet mod de suveræne lande i Afrikas Horn og gennem den destabiliserings- og nedbrydningspolitik, som den fører mod nabolandene, navnlig Eritrea, Etiopien og Uganda,

C. der er rystet over at konstatere, at den sudanske regering til stadighed obstruerer iværksættelsen af fredsprocessen inden for IGADD (International Governmental Agency for Drought and Development), der skal skabe mulighed for en retfærdig og varig løsning på konflikten i det sydlige Sudan,

D. der er foruroliget over at konstatere, at den sudanske regering ikke altid handler i overensstemmelse hverken med de krav (af 11. september og 19. december 1995), der er fastsat af mekanismen til løsning af konflikter under OAU's centrale organ, eller med Sikkerhedsrådets resolutioner nr. 1044, 1054 og 1070, som lægger pres på den sudanske regering for at udvirke, at den udleverer de tre mænd til Etiopien, som den 26. juni 1995 skal have været indblandet i mordforsøget på den egyptiske præsident Mubarak,

E. der henviser til, at Sikkerhedsrådet, da Sudan ikke har foretaget den forventede opfølgning af disse krav og resolutioner, den 26. april, og derefter den 16. august 1996 har indført sanktioner mod Sudan, i form af en begrænsning af Sudans diplomatiske og konsulære missioner i udlandet, en begrænsning af det tilstedeværende personales bevægelsesfrihed, forbud mod udrejse og transit for medlemmer af den sudanske regering, den offentlige etat og de væbnede styrker, start-, landings- og overflyvningsforbud over andre nationers territorium for fly, der er indregistreret i Sudan, eller som tilhører, er chartret af eller drives af eller på vegne af flyselskabet »Air Sudan«, samt gennem lukning af »Air Sudan«s kontorer i udlandet,

F. der minder om, at De Forenede Nationers Menneskerettighedskommission i Genève inden for de seneste fire år til stadighed har fordømt FNI-styret (Den Nationale Islamiske Front), som officielt tilskynder til menneskerettighedskrænkelser og har institutionaliseret slaveriet, navnlig over for ikke-muslimske sudanesere,

G. der er dybt bekymret over den sudanske regerings obstruktionsmanøvrer i forbindelse med hjemsendelsen af etiopiske flygtninge, der finder sted inden for rammerne af Proferi-programmet,

H. der er oprørt over de politiske og religiøse forfølgelser, der praktiseres af den sudanske regering, og som bekymrer sig alvorligt over sikkerheden for de politiske fanger, der tilbageholdes af denne regering,

I. der er bekymret over de vedvarende meldinger om en forværring af menneskerettighedssituationen i Nouba-bjergene,

J. der er foruroliget over at erfare, at de organer, der arbejder i Nouba-bjergene inden for rammerne af projektet »Lifeline Sudan«, ser sig hæmmet af det forbud, som de sudanske myndigheder regelmæssigt udsteder om adgang til denne region, hvilket hindrer en regelmæssig forsyning af befolkningerne i Nouba-bjergene med den humanitære nødhjælp, som der er så tragisk stort et behov for,

K. der er foruroliget over rapporterne om, at alle parterne i konflikten i det sydlige Sudan foretager tvungen rekruttering af unge drenge, og over den sudanske regerings bombardement af civile samfund,

L. der glæder sig over at erfare, at den sudanske regering skal have besluttet endelig at reagere på det omfattende pres udefra og have givet indrejsetilladelse til De Forenede Nationers Menneskerettighedskommissions særlige ordfører,

1. fordømmer den sudanske regering og alle de krigsførende grupperinger, der er ansvarlige for den fortsatte borgerkrig, myrderier, tortur, slaveri og andre menneskerettighedskrænkelser, som den sudanske befolkning udsættes for;

2. opfordrer alle de implicerede parter i den sudanske konflikt til at bringe alle disse grusomheder til ophør, indstille fjendtlighederne og respektere alle sudaneres grundlæggende menneskerettigheder ved at forhandle en fredsaftale, som afslutter de lidelser, som det sudanske folk har tålt;

3. kræver, at den sudanske regering efterkommer Sikkerhedsrådets resolutioner nr. 1058 og 1070 og ratificerer og gennemfører FN's konvention om tortur og anden grusom, umenneskelig eller nedværdigende straf eller behandling, at garantere menneskerettighederne, at løslade alle de politiske fanger og at respektere de religiøse mindretals rettigheder;

4. opfordrer indtrængende den sudanske regering til at udlevere de tre personer, der mistænkes for at have været indblandet i mordforsøget på præsident Mubarak, til Etiopien;

5. opfordrer det internationale samfund til at opretholde sanktionerne mod den sudanske regering, og Den Europæiske Union til ikke at genoptage udviklingssamarbejdet, så længe den sudanske regering ikke har bragt grusomhederne mod landets befolkning til ophør og fortsat nægter de ikke-muslimske befolkninger humanitær nødhjælp og adgang til andre livsvigtige tjenesteydelser;

6. opfordrer Den Internationale Valutafond til at suspendere de finansieringsmekanismer, som den sudanske regering har opnået, så længe den ikke fuldt ud har opfyldt de krav, OAU har fremsat, og kravene i Sikkerhedsrådets resolutioner;

7. henstiller endnu en gang til den sudanske regering, at den tilknytter sig IGADD's fredsinitiativ, som har til formål at løse krisen i det sydlige Sudan på grundlag af følgende principper:

- retten til selvbestemmelse,

- adskillelse mellem religion og stat,

- demokratisering af det sudanske samfund;

8. anmoder den sudanske regering om at opgive sin destabiliserings- og undergravningspolitik over for nabolandene, samt, som det for nylig er blevet konstateret, den støtte, som den alvorligt mistænkes for at have ydet til de fundamentalistiske grupper Herrens Modstandshær og til Den Vestlige Nilbredsfront, der er ansvarlig for overgreb, som har kostet over 300 sudanske flygtninge livet i juli og august måned 1996;

9. opfordrer indtrængende den sudanske regering til at give tilladelse til hjemsendelse af eritreanske flygtninge inden for rammerne af Proferi-programmet;

10. håber, at alle de berørte parter i sidste instans vil blive overbeviste om, at undertegnelsen af en retfærdig fredsaftale for Sudan er den eneste mulighed for at sikre en fremtid for alle befolkningsgrupperne;

11. opfordrer IGADD til at genoptage sine fredsinitiativer med henblik på at hindre enhver eskalering af konflikten i Sudan, og opfordrer IGADD's Venner til at støtte disse initiativer;

12. opfordrer IGADD's medlemslande til at støtte det civile sudanske samfund og at tilknytte repræsentanter herfra til de initiativer, som IGADD er blevet anmodet om at tage i fremtiden;

13. kræver øjeblikkelig løsladelse af alle politiske fanger, medmindre de ikke er skyldige i en forbrydelse, i hvilket tilfælde de så hurtigt som muligt bør underkastes en retfærdig proces;

14. fordømmer kategorisk de bombardementer og luftangreb, der er blevet gennemført over civile landsbyer i Sudan, samt konfliktparternes razziaer og tvangsrekrutteringer af unge drenge;

15. appellerer til alle konfliktens parter, at de respekterer Genève-konventionerne;

16. kræver, at der gøres en særlig indsats for at tilgodese behovene hos de børn, som har lidt fysisk eller psykisk skade på grund af fjendtlighederne i Sudan;

17. pålægger sine formænd at sende denne beslutning til AVS-EU-Rådet, Kommissionen, OAU og FN, samt til den sudanske regering.